การประกอบธุรกิจของแต่ละสายผลิตภัณฑ์

(1) ลักษณะผลิตภัณฑ์หรือบริการ

ผลิตภัณฑ์ของบริษัท น้ำมันพืชไทย จำกัด (มหาชน) สามารถจำแนกได้เป็น 4 ประเภท ดังนี้

-   น้ำมันถั่วเหลือง
    คือน้ำมันพืชที่ผ่านกระบวนการสกัดน้ำมันดิบจากเมล็ดถั่วเหลืองแล้วเข้าสู่กระบวนการกลั่นด้วยระบบไอน้ำแรงดันสูงเพื่อให้ได้น้ำมันบริสุทธิ์ออกมา
    โดยน้ำมันพืชของบริษัทฯ ผลิตจากเมล็ดถั่วเหลือง 100%
    คุณสมบัติของน้ำมันถั่วเหลืองจะมีปริมาณกรดไขมันไม่อิ่มตัวสูงกว่าน้ำมันพืชที่ผลิตจากเมล็ดพืชหลายๆ
    ชนิดเช่นน้ำมันปาล์มหรือน้ำมันมะพร้าว
    ซึ่งการบริโภคน้ำมันที่มีปริมาณกรดไขมันไม่อิ่มตัวสูงจะมีผลดีต่อสุขภาพมากกว่าการบริโภคน้ำมันที่มีปริมาณกรดไขมันไม่อิ่มตัวต่ำ
    นอกจากนี้ในกระบวนการผลิตใช้วิธีเติมไนโตรเจนเพื่อรักษาสภาพน้ำมันให้คงเดิม
    แทนการใส่สารกันหืน เพื่อให้ปลอดภัยกับผู้บริโภค

  ผลิตภัณฑ์น้ำมันถั่วเหลืองของบริษัทฯสามารถแบ่งตามลักษณะช่องทางการจัดจำหน่ายเป็น 2
  ประเภท ดังนี้

-   น้ำมันถั่วเหลืองบรรจุขวด ภายใต้ชื่อ “องุ่น” สำหรับตลาดผู้บริโภค

-   น้ำมันถั่วเหลือง เพื่อใช้เป็นวัตถุดิบในอุตสาหกรรมอาหาร เช่น อุตสาหกรรมปลากระป๋อง
    น้ำพริกเผา และมายองเนส

-   กากถั่วเหลือง คือเนื้อถั่วเหลืองที่ได้ออกมาหลังจากผ่านกระบวนการสกัดถั่วเหลือง
    เพื่อผลิตน้ำมันซึ่งไม่มีส่วนของไขมันปนอยู่
    โดยผลิตภัณฑ์ดังกล่าวใช้เป็นวัตถุดิบในการผลิตอาหารสัตว์ ผลิตภัณฑ์กากถั่วเหลืองของบริษัทฯ
    ถูกจำหน่ายภายใต้ชื่อ “ทีวีโอ ไฮโพรมีล”
    ซึ่งเป็นชื่อที่ได้รับการยอมรับอย่างกว้างขวางในอุตสาหกรรมอาหารสัตว์ว่าเป็นกากถั่วเหลืองที่มีคุณภาพสูงได้มาตราฐาน
    และมีความสดใหม่เนื่องจากมีการขายสินค้าชนิดนี้เป็นไปด้วยความรวดเร็ว
    จึงไม่มีสินค้าค้างสต็อค

-   ฟูลแฟตซอย (ถั่วเหลืองอบสุกไขมันเต็ม)
    คือเนื้อถั่วเหลืองที่ผ่านกระบวนบีบอัดจนมีความร้อนสูงโดยไม่ได้สกัดเอาน้ำมันออก
    ผลิตภัณฑ์นี้ใช้เป็นวัตถุดิบในการผลิตอาหารสำหรับเลี้ยงสัตว์ระยะเล็ก
    เนื่องจากสัตว์ระยะดังกล่าวต้องการไขมันในการเจริญเติบโตจึงต้องเลี้ยงด้วยถั่วเหลืองทั้งเมล็ด
    ปัจจุบันบริษัทฯจำหน่ายสินค้าดังกล่าวภายใต้ชื่อ “ทีวีโอ ฟูลแฟตซอย”

-   เลซิติน เป็นผลิตภัณฑ์ที่ได้ (By Product)
    จากกระบวนการสกัดน้ำมันพืชมีลักษณะเป็นยางเหนียวสีน้ำตาล
    ใช้เป็นวัตถุดิบในการผลิตอาหารกุ้ง

การตลาดและภาวะการแข่งขัน

นโยบายและลักษณะการตลาด

 กลยุทธ์การแข่งขัน

เพื่อการเป็นผู้นำด้านการผลิตและจำหน่ายน้ำมันถั่วเหลือง,กากถั่วเหลืองและฟูลแฟตซอยบริษัทฯ
วางแผนกลยุทธ์ทางการแข่งขัน ซึ่งสามารถสรุปได้ดังนี้

1.  บริษัทฯ จะเน้นผลิตสินค้าที่มีคุณค่าทางโภชนาการ โดยคำนึงถึงประโยชน์ต่อร่างกาย
    เนื่องจากน้ำมันถั่วเหลืองมีกรดไลโนลิอิคสูงที่สุดในบรรดาน้ำมันพืชที่มีอยู่ในตลาด
    ซึ่งกรดดังกล่าวมีผลให้ไม่ทำให้เกิดโคเลสเตอรอล
    นอกจากนี้ยังมีกรดไขมันไม่อิ่มตัวสูงซึ่งมีผลดีต่อร่างกายและหัวใจอีกด้วย

2.  บริษัทฯ จะเน้นผลิตสินค้าพรีเมียมที่มีคุณภาพสูง
    โดยใช้เครื่องจักรที่มีความทันสมัยและมีประสิทธิภาพสูง
    ดังนั้นผลิตภัณฑ์ของบริษัทฯจึงเป็นที่ยอมรับของผู้บริโภค

3.  บริษัทฯ จะมุ่งมั่นสร้างความสัมพันธ์ระยะยาวที่ดีต่อลูกค้า
    โดยการจัดให้มีเจ้าหน้าที่การตลาดและการขายรับผิดชอบดูแลลูกค้าอย่างใกล้ชิด
    เพื่อเป็นที่เชื่อใจและยอมรับต่อลูกค้า

4.  บริษัทฯ จะมุ่งพัฒนามาตรฐานคุณภาพสินค้าอย่างต่อเนื่อง
    รวมทั้งพัฒนาประสิทธิภาพการผลิตและเทคโนโลยีตามความต้องการของตลาด
    เพื่อผลิตสินค้าที่มีคุณภาพตามความต้องการของตลาดโดยมีต้นทุนที่แข่งขันได้

5.  บริษัทฯ มีนโยบายที่จะบริการและส่งมอบสินค้าให้รวดเร็วและตรงต่อเวลา
    โดยสินค้าต้องมีความใหม่และสด เนื่องจากบริษัทฯมีการขายสินค้าออกอย่างรวดเร็ว
    จึงไม่มีสินค้าคงค้างสต็อค

ลักษณะลูกค้าและกลุ่มลูกค้าเป้าหมาย

กลุ่มลูกค้าเป้าหมายของบริษัทฯสามารถแบ่งตามผลิตภัณฑ์ได้ดังนี้

-   กากถั่วเหลืองและฟูลแฟตซอย – ผู้ประกอบการโรงงานผลิตอาหารสัตว์และกลุ่มผู้เลี้ยงสัตว์

-   น้ำมันบริโภคตรา “องุ่น” – กลุ่มผู้บริโภคทั่วไปและกลุ่มที่ใส่ใจในสุขภาพเป็นพิเศษ

-   น้ำมันอุตสาหกรรม – กลุ่มอุตสาหกรรมอาหารกระป๋อง อุตสาหกรรมสี และอุตสาหกรรมอื่นๆ

การจำหน่ายและช่องทางการจำหน่าย

-   การจำหน่ายน้ำมันบริโภคบรรจุขวดตรา “องุ่น” จะขายผ่านตัวแทนจำหน่ายคือ บริษัท เชียร์
    (ประเทศไทย) จำกัด โดยที่สินค้าจะถูกขายต่อผ่าน 5 ช่องทางใหญ่ๆ คือร้านค้าส่ง,
    ดิสเคาต์สโตร์ (Discount Store), ร้านค้าปลีก, ร้านสะดวกซื้อ และ ซุปเปอร์มาเก็ต

-   การจำหน่ายกากถั่วเหลือง, ฟูลแฟตซอยและน้ำมันถั่วเหลืองอุตสาหกรรม
    บริษัทฯจะขายตรงให้กับผู้ประกอบการ

มูลค่าการจำหน่ายของบริษัทฯส่วนใหญ่จะเป็นในประเทศโดยมีสัดส่วนเท่ากับ 98%
ของยอดการจำหน่ายทั้งหมดส่วนอีก 2%
ที่จำหน่ายไปยังต่างประเทศซึ่งส่วนใหญ่จะเป็นประเทศเพื่อนบ้าน เช่น สิงคโปร์, มาเลเซีย
และเมียนม่าร์ โดยบริษัทฯจะขายตรงสำหรับการส่งออกทั้งหมด

(1) ภาวะอุตสาหกรรมและการแข่งขัน

ในปี 2544 ที่ผ่านมา อุตสาหกรรมการผลิตกากถั่วเหลืองและฟูลแฟตซอย
มีการเติบโตโดยรวมประมาณ 5% จากปริมาณการใช้วัตถุดิบ คือ ถั่วเหลืองรวม 1,577,000 ตัน
มาจากการนำเข้า 1,412,000 ตัน และใช้ถั่วเหลืองจากในประเทศ 165,000 ตัน
(จากปริมาณถั่วเหลืองที่ผลิตได้ในประเทศทั้งสิ้น 315,000 ตัน โดยส่วนที่เหลืออีก 150,000 ตัน
ใช้บริโภคและแปรรูปเป็นอาหาร และใช้ทำพันธุ์) อุตสาหกรรมโดยรวมของปี 2544
มีการเติบโตอย่างต่อเนื่องมาจากปี 2543 เป็นผลมาจากความต้องการผลิตภัณฑ์ทั้ง 2 ชนิด
เพื่อใช้ในการเลี้ยงสัตว์เพิ่มสูงขึ้น โดยเฉพาะเป็นความต้องการมาจากภาคการเลี้ยงไก่เพื่อส่งออก
ซึ่งมีปริมาณส่งออกไก่แช่แข็งและเนื้อไก่แปรรูปในปี 2544 เพิ่มขึ้นจากปี 2543 ถึง 20
กว่าเปอร์เซ็นต์ อย่างไรก็ดีภาวะการแข่งขันของอุตสาหกรรมในปี 2544 ที่ผ่านมาก็มีมากขึ้นเช่นกัน
กล่าวคือ ในปี 2544 มีผู้ผลิตฟูลแฟตซอยรายใหม่ซึ่งส่วนใหญ่เป็นรายเล็กเข้ามาแข่งขันมากขึ้น
และยังมีผู้ใช้ (โรงงานอาหารสัตว์) บางรายติดตั้งเครื่องจักรกลายมาเป็นผู้ผลิตใช้เอง
ทำให้กำลังการผลิตฟูลแฟตซอยในตลาดมีมากขึ้น เกิดการแข่งขันทางด้านราคาอย่างหลีกเลี่ยงไม่ได้

แนวโน้มภาวะอุตสาหกรรมและการแข่งขันในอนาคต

แนวโน้มอุตสาหกรรมการผลิตกากถั่วเหลืองและฟูลแฟตซอยในปี 2545 คาดว่ายังคงขยายตัวอย่าง
ต่อเนื่องตามการขยายตัวและการเติบโตของอุตสาหกรรมการเลี้ยงสัตว์ โดยเฉพาะอย่างยิ่ง
การเลี้ยงไก่เพื่อส่งออกในรูปของไก่แช่แข็งและเนื้อไก่แปรรูป ซึ่งคาดว่าในปี 2545 นี้
การส่งออกจะสูงกว่าปี 2544 ไม่น้อยกว่า 10% อันเนื่องจากผู้บริโภคในหลายประเทศ เช่น
ประเทศญี่ปุ่น และในสหภาพยุโรป หันมาบริโภคเนื้อไก่กันมากขึ้นแทนการบริโภคเนื้อวัวและเนื้อแกะ
อันเนื่องจากความกังวลใจและความกลัวการติดเชื้อโรควัวบ้ายังคงมีอยู่
และหลายประเทศนิยมนำเข้าเนื้อไก่จากประเทศไทย
เนื่องจากมีกระบวนการผลิตที่สะอาดและถูกสุขอนามัยมีมาตราฐานสูงกว่าคู่แข่งขันจากประเทศอื่น
การใช้กากถั่วเหลืองและฟูลแฟตซอยเพื่อการเลี้ยงไก่และการเลี้ยงสัตว์อื่นๆ เช่น หมู กุ้ง
จึงมีปริมาณเพิ่มขึ้นด้วย

ภาวะการแข่งขันในปี 2545
มีแนวโน้มที่ผู้ผลิตแต่ละรายจะหันมาเน้นทางด้านการปรับปรุงคุณภาพให้ดีขึ้น
ส่วนรายที่สามารถผลิตสินค้าได้คุณภาพดีอยู่แล้ว ก็ต้องรักษาคุณภาพของตนเองไว้ให้ดีอยู่ตลอด ทั้งนี้
เพื่อหลีกเลี่ยงการแข่งขันทางด้านราคาและรักษาตลาดของตนเองไว้ อย่างไรก็ดี
การแข่งขันในอุตสาหกรรมก็จะยังคงมีมากขึ้น เนื่องจากในปี 2545 นี้
รัฐบาลพรรคไทยรักไทยได้ส่งเสริมอุตสาหกรรมการผลิตอาหารสัตว์และอุตสาหกรรมการเลี้ยงสัตว์ในประเทศให้เติบโตและเข้มแข็งมากยิ่งขึ้นด้วย
การใช้นโยบายให้นำเข้าถั่วเหลืองและกากถั่วเหลืองได้โดยไม่จำกัดปริมาณ
แต่มีเงื่อนไขต้องรับซื้อถั่วเหลืองจากเกษตรกรและกากถั่วเหลืองจากเมล็ดในประเทศทั้งหมด
เพื่อไม่ให้เกษตรกรได้รับผลกระทบ นโยบายนี้ทำให้เกิดการผลิตและการแข่งขันมากขึ้น
และผู้ที่ได้รับประโยชน์สูงสุด คือ ผู้บริโภค

(2) การจัดหาผลิตภัณฑ์หรือบริการ

(1) บริษัท น้ำมันพืชไทย จำกัด (มหาชน) มีสำนักงานใหญ่ และโรงงาน 3 แห่ง ดังต่อไปนี้

  อาคารสำนักงานใหญ่ 149 ถนนรัชดาภิเษก (ท่าพระ-ตากสิน) บุคคโล ธนบุรี กรุงเทพฯ 10600

  โรงงานที่ 1 101/2 ต. ขุนแก้ว อ. นครชัยศรี นครปฐม

  โรงงานที่ 2 36 หมู่ 3 ต.ขุนแก้ว อ.นครชัยศรี นครปฐม

  โรงงานที่ 3 81/7 หมู่ 1 ถ.สาย 8 ต.ไทยาวาส อ.นครชัยศรี นครปฐม

  กำลังการผลิตรวม 2,000 ตัน/วัน

การจัดหาวัตถุดิบ สภาพปัญหาเกี่ยวกับวัตถุดิบ

วัตถุดิบหลักของบริษัทฯ คือ เมล็ดถั่วเหลือง
ซึ่งในปัจจุบันการผลิตเมล็ดถั่วเหลืองในประเทศยังไม่เพียงพอต่อความต้องการ
บริษัทฯจึงต้องนำเข้าจากต่างประเทศ สัดส่วนการนำเข้าจากต่างประเทศคิดเป็นประมาณร้อยละ 80
ของปริมาณวัตถุดิบรวมที่ใช้ โดยบริษัทฯนำเข้าจากประเทศสหรัฐอเมริกา บราซิล และอาร์เจนตินา
โดยราคาจะอิงกับราคาตลาดโลกและไม่มีภาษีนำเข้า สำหรับอีกร้อยละ 20 บริษัทฯ
ได้ซื้อจากเกษตรกร/พ่อค้าคนกลางภายในประเทศ ซึ่งแหล่งเพาะปลูกที่สำคัญของประเทศอยู่ที่จังหวัด
สุโขทัย กำแพงเพชร อุตรดิตถ์ เพชรบูรณ์และเชียงใหม่ เป็นต้น
นอกจากนี้รัฐบาลได้มีการกำหนดเงื่อนไขให้ผู้นำเข้าต้องรับซื้อเมล็ดถั่วเหลืองในประเทศทั้งหมดในราคาประกัน
ในสัดส่วนตามปริมาณนำเข้าระหว่างผู้นำเข้าทั้งหมด
ซึ่งราคาประกันจะถูกกำหนดโดยคณะกรรมการนโยบายถั่วเหลืองและพืชน้ำมันอื่น

เมล็ดถั่วเหลืองเป็นสินค้าเกษตรที่มีการผลิตมากกว่าความต้องการทุกปีและมีการซื้อขายอย่างกว้างขวางในตลาดโลก
อีกทั้งไม่เคยปรากฏว่ามีปัญหาการขาดแคลนวัตถุดิบ บริษัทฯจะสั่งซื้อวัตถุดิบล่วงหน้าเป็นเวลาประมาณ
3-6 เดือน ในช่วงระหว่างฤดูเก็บเกี่ยว เมื่อระดับราคาอยู่ในช่วงต่ำมากๆ
โดยการกำหนดแผนการจัดซื้อล่วงหน้าและทำสัญญาซื้อขายล่วงหน้ากับผู้ผลิตหลายๆ แหล่ง
แต่เนื่องจากราคาวัตถุดิบอยู่ในรูปของเงินดอลล่าร์สหรัฐ
ดังนั้นเพื่อลดความเสี่ยงเรื่องอัตราแลกเปลี่ยน บริษัทฯ
จึงใช้นโยบายซื้อสัญญาซื้อขายเงินตราต่างประเทศล่วงหน้า (forward contract) ควบคู่ด้วย

โดยปกติในส่วนการนำเข้าบริษัทฯ
จะจัดซื้อเมล็ดถั่วเหลืองจากหลายแหล่งและจะจัดซื้อจากผู้ที่เสนอเงื่อนไขที่ดีที่สุด
โดยได้กระจายความเสี่ยงด้วยการซื้อวัตถุดิบจากหลายรายด้วยกัน และในปี 2544
บริษัทฯไม่ได้มีภาระผูกพันหรือมีนโยบายที่จะต้องซื้อจากผู้จำหน่ายรายใดรายหนึ่งเป็นการเฉพาะ
แม้ว่าในปี 2544 บริษัทฯจัดซื้อวัตถุดิบจากผู้จำหน่ายรายหนึ่งเกิน 50%
ของยอดการซื้อวัตถุดิบก็ตามแต่ หากต้องสูญเสียผู้จำหน่ายรายนี้ก็ไม่ส่งผลกระทบใดๆ
เพราะเป็นตลาดที่มีผู้จำหน่ายมากรายและเป็นสินค้าชนิดเดียวกัน

ผลกระทบต่อสิ่งแวดล้อม

บริษัทฯ มีนโยบายพัฒนาและปรับปรุงขบวนการผลิตให้เป็นมิตรต่อสิ่งแวดล้อม
และมีการใช้ทรัพยากรอย่างคุ้มค่า ปัจจุบันขบวนการผลิตของบริษัท น้ำมันพืชไทย จำกัด (มหาชน)
ได้ใช้ระบบการผลิตที่ใช้เทคโนโลยีที่มีของเสียเกิดขึ้นระหว่างการผลิตน้อยที่สุด
และได้จัดระบบบำบัดของเสียเป็นแบบระบบปิด Close System คือ
จะไม่มีของเสียออกนอกระบบการทำงานไปสู่ที่สาธารณะ
ระบบการผลิตของบริษัทฯนี้จะมีการตรวจสอบโดยหน่วยงานรัฐบาลที่มีหน้าที่ควบคุมดูแลสิ่งแวดล้อมเป็นประจำทุกปี

ในปี 2543 ที่ผ่านมา บริษัทฯได้รับการรับรองระบบการจัดการด้านสิ่งแวดล้อม ISO 14001
ไปเรียบร้อยแล้ว และได้ดำเนินการตามนโยบายสิ่งแวดล้อมของรัฐบาลอย่างเคร่งครัด